དེ་ལྟ་ན་ཡང༌།བོད་མི་སྤྱི་དང་བོད་ཀྱི་རོང་འབྲོང་སྤྱིའི་རྣ་ལམ་ལ་ནི་འགྲོ་བ་མིའི་ཐོབ་ཐང་ཞེས་པ་ཚེ་ལུས་གཅིག་ལ་ཐོས་མ་མྱོང་བའི་མིང་བརྡ་གསར་བ་ཞིག་ཡིན་ལ།ཁོ་ཚོར་ཡར་མར་གཉིས་དང་འདུ་ཕྱི་གཉིས་ཀྱི་ལམ་སྟོན་གནང་བའི་མཁན་པོ་མཁས་པ་དང་སྤྲུལ་སྐུ་མཁྱེན་པ་ཅན་དག་གིས་ཀྱང་འདི་ཁོ་ན་ནི་ཤེས་མེད་ཅིང་མཁྱེན་མེད་པའི་གནད་དོན་གསར་བ་ཞིག་ཡིན་གི་ཡོད་པ་རེད།དེ་ཡང་མི་ཚུལ་གྱི་བསམ་བློའི་མངའ་ཐང་ཡངས་ཤིང་རྒྱུ་འབྲས་ཀྱི་ལས་དོན་ཕྱོགས་སུ་རྒྱས་པའི་ནུབ་གླིང་བ་དག་ལ་མཚོན་ན་ནི།གནའ་སྔ་མོ་ནས་སད་ཅིང་ཐོབ་ཏེ་ཡོད་པ་ཞིག་མ་ཡིན་ནའང༌།མི་རབས་རེ་རེའི་སད་རྟོག་གསོག་འཇོག་གི་ལམ་ནས་དུས་ད་ལྟ་འགྲོ་མིའི་ཐོབ་ཐང་ནི་ཆེས་རྨང་གཞིར་བཞག་པའི་རྒྱུན་ཤེས་ཀྱི་གོ་བ་ཞིག་ཡིན་ལ།དུས་ཀྱི་ངོས་དང་ཐོབ་ཀྱི་གདན་བཅས་ལ་མ་ལྟོས་པར་མི་ཞིག་གི་མ་མཐའི་མཚན་ཉིད་དམ་རྨང་གཞིའི་ཁེ་དབང་དུ་བགྲང་གིན་འདུག